อลิอันซ์โหมปลายปี ตลาดคุ้มครองชีวิต
อลิอันซ์ อยุธยาฯ เผยตลาดคุ้มครองชีวิต สุขภาพ มาแรง รับสังคมสูงอายุ
16 พ.ย. 2558

อลิอันซ์ อยุธยาฯ เผยตลาดคุ้มครองชีวิต สุขภาพ มาแรง รับสังคมสูงอายุ 
นายไบรอัน สมิธ กรรมการผู้จัดการใหญ่และประธานเจ้าหน้าที่บริหาร บริษัท อลิอันซ์ อยุธยา ประกันชีวิต เปิดเผยว่า โค้งสุดท้ายของปี 2558 ยังเน้นเพิ่มสัดส่วนผลิตภัณฑ์คุ้มครองให้มากขึ้นในทุกช่องทางจำหน่าย โดยปัจจุบันผลิตภัณฑ์คุ้มครองชีวิตและสุขภาพมีสัดส่วนเพิ่มขึ้นต่อเนื่องเป็น 32% และยังเน้นกลยุทธ์การเพิ่มอนุสัญญาด้านสุขภาพต่อกรมธรรม์ให้มีจำนวนมากขึ้น จากปัจจุบันอยู่ที่ 3.39 ฉบับ ต่อ 1 กรมธรรม์ประกันชีวิตหลัก
สำหรับผลิตภัณฑ์คุ้มครองที่ขายดี ได้แก่ “สุขภาพ ปลดล็อก” สร้างเบี้ยได้ถึง 85 ล้านบาท คิดเป็น 19% ของผลิตภัณฑ์ทั้งหมด และ “ประกันโรคร้ายได้คุ้ม” ที่หลังจากออกเคมเปญดิจิทัล มีผู้สนใจติดต่อมามากกว่า 1,700 คน ภายใน 2 อาทิตย์ 
“ตลาดคุ้มครองในไทยยังขยายตลาดได้อีกมาก เพราะเบี้ยตัวนี้มีแค่ 30% ของเบี้ยรวมเท่านั้น ถือว่ายังต่ำเมื่อเทียบกับประเทศที่เจริญแล้ว รวมทั้งยังเป็นการรองรับสังคมผู้สูงอายุที่เพิ่มขึ้นอย่างรวดเร็ว” นายไบรอัน กล่าว
สำหรับผลงาน 9 เดือนที่ผ่านมา มีเบี้ยประกันภัยรับปีแรกจากทุกช่องทาง 3,800 ล้านบาท ลดลง 2% ต่ำกว่าอุตสาหกรรมที่ลดลง 6% เบี้ยประกันภัยรับรวม 2 หมื่นล้านบาท เพิ่มขึ้น 7% สูงกว่าอุตสาหกรรมที่เพิ่มขึ้น 4.6%